AHC เผยศาลฎีกายกฟ้องคดีเพิกถอนนิติกรรมซื้อขายที่ดิน “ศุภมิตรเวชการ”
AHC เผยศาลฎีกายกฟ้องคดีเพิกถอนนิติกรรมซื้อขายที่ดิน "ศุภมิตรเวชการ" โดยให้เหตุผลโจทก์ไม่มีอำนาจฟ้อง
4 ก.ค. 2560

นางพจนา มาโนช รองประธานกรรมการ บริษัท โรงพยาบาลเอกชล จำกัด (มหาชน) หรือ AHC เปิดเผยว่า ตามที่บริษัทได้ชี้แจงข้อพิพาทเกี่ยวกับ คดีหมายเลขแดงที่ 5, 6 /2553 ระหว่าง นางวิไลวรรณ ยอดศรี กับพวก ในฐานะผู้ถือหุ้นของ บริษัท ศุภมิตรเวชการ จำกัด เป็นโจทก์ฟ้อง บริษัท ศุภมิตรเวชการ จำกัด จำเลยที่ 1 และ AHC จำเลยที่ 2 นั้น
ล่าสุดศาลฎีกาได้มีคำพิพากษาเป็นที่สุดแล้ว เมื่อวันที่ 20 มิถุนายน 2560 โดยสรุปได้ว่าศาลฎีกามีคำพิพากษายืนตามคำพิพากษาศาลชั้น ต้นและศาลอุทธรณ์ในเรื่องการเพิกถอนนิติกรรมการซื้อขายที่ดินระหว่าง บริษัท ศุภมิตรเวชการ จำกัด ในฐานะผู้ขาย และ AHC ในฐานะผู้ซื้อ ด้วยการพิพากษายกฟ้อง 
ด้วยเหตุผลตามคำพิพากษาฎีกาว่า “…โจทก์ที่ 1 ถึงที่ 17 ไม่มีอำนาจฟ้องขอให้เพิกถอนนิติกรรมการโอนทรัพย์สินระหว่าง จำเลยที่ 1 กับ จำเลยที่ 2 ศาลอุทธรณ์ ภาค 2 ได้วินิจฉัยปัญหาข้อกฎหมายดังกล่าวไว้ชอบแล้ว โดยศาลฎีกาไม่จำเป็นต้องวินิจฉัยซ้ำอีก ฏีกาของโจทก์ที่ 1 ถึงที่ 6 และที่ 9 ในข้อนี้ฟังไม่ขึ้น …”